ประชาชนกลุ่มผู้ป่วย 7 โรคเรื้อรัง กลุ่มผู้สูงอายุ ให้ความสนใจลงทะเบียนหมอพร้อมเพื่อจองวัคซีนโควิด-19 แล้วกว่า 2 แสนคน
นายแพทย์พงศธร พอกเพิ่มดี ที่ปรึกษาระดับกระทรวง นายแพทย์ทรงคุณวุติ เปิดเผยถึงความพร้อมของ LINE Official Account V.2"หมอพร้อม" และแอปพลิเคชัน "หมอพร้อม" ว่า ระบบการทำงานของหมอพร้อมทั้ง 2 ช่องทางในวันนี้ (1 พ.ค. 64) ซึ่งเปิดให้ประชาชนผู้ที่ป่วยเป็นโรคเรื้อรัง 7 โรค และผู้สูงอายุเท่านั้นลงทะเบียนจองวัคซีนโควิด-19 แอสตร้าเซนเนก้า เป็นวันแรก ระบบยังทำงานได้ตามปกติตลอด 24 ชม. อาจมีความล่าช้าในบางช่วง เนื่องจากมีประชาชนทยอยลงทะเบียนอย่างต่อเนื่อง ขณะเดียวกันในวันนี้เวลาประมาณ 14.00น. ที่ผ่านมา มีประชาชนที่ลงทะเบียนจองวัคซีนแล้วทั้ง 2 ช่องทางรวมทั้งสิ้น 199,194 ราย ในส่วนของประชาชนที่ไม่สามารถดาวน์โหลด หรือลงทะเบียนยังไม่ได้นั้นเกิดจากทั้ง 2 ช่องทางดังกล่าว ซึ่งแตกต่างจากระบบอื่นๆ ที่คุ้นเคย ประชาชนที่ลงทะเบียนจะต้องมีรายชื่อในระบบซึ่งคัดกรองมาจากโรงพยาบาลและโรงพยาบาลปลายทางที่ต้องการไปฉีดวัคซีน ต้องเปิดระบบจองให้ด้วย ทั้งนี้เมื่อช่วงเช้าที่ผ่านมาโรงพยาบาลจำนวน 24 แห่งจาก 160 แห่ง เปิดระบบจองให้ล่าช้า จึงมีการประสานไปยังกรุงเทพมหานครให้เปิดระบบจองเพิ่ม เนื่องจากประชาชนจองไม่ได้ ล่าสุดกรุงเทพมหานครเปิดให้จองได้แล้ว 134 แห่ง ส่วนโรงพยาบาลของรัฐทั่วประเทศขณะนี้เปิดให้จองทั้งหมดแล้ว ด้านโรงพยาบาลสนามยังไม่เปิดให้จอง เนื่องจากกลุ่มเป้าหมายที่ต้องฉีดก่อนนั้นจำเป็นต้องไปฉีดที่โรงพยาบาลที่มีประวัติ หรือดุลพินิจของแพทย์เท่านั้น โดยโรงพยาบาลขนาดเล็กเปิดให้ฉีด 360 คน/วัน และโรงพยาบาลใหญ่เปิดให้ฉีด 600 คน/วัน ทั้งนี้ 1 คนใช้เวลาฉีด 1 นาที โดยมีเวลาฉีด 16 ล้านโดส รวม 16 ล้านคนภายในเวลา 54 วัน เริ่มฉีดวันแรก 7 มิถุนายน 2564 ยืนยันว่าประชาชนตามกลุ่มเป้าหมายทุกคนจองได้ ส่วนประชาชนกลุ่มอื่นจะต้องรอจองในรอบต่อไปในเดือนกรกฎาคม 2564ที่ปรึกษาระดับกระทรวง นายแพทย์ทรงคุณวุติ กล่าวด้วยว่า ขณะนี้มีประชาชนตามกลุ่มเป้าหมายกว่า 1 ล้านคนที่ยังตกหล่น เนื่องจากโรงพยาบาลบางแห่งอยู่ในขั้นตอนของการรวบรวมข้อมูลรายชื่อ โดยช่วงเวลา 12.00 น. ที่ผ่านมา ได้มีการเปิด LINE Official Account V.2.1 เพื่อให้ประชาชนที่ตกหล่นลงทะเบียนเข้ามาเพิ่ม ส่วนระบบแอปพลิเคชันจะต้องรอภายใน 1-2 วัน รวมทั้งสามารถเลือกโรงพยาบาลตามภูมิลำเนาได้ หากยังไม่พบรายชื่อให้โทรศัพท์ติดต่อสอบถามไปที่โรงพยาบาลที่มีประวัติรักษาได้ทันที ส่วนประชาชนที่ไม่สะดวกจองวัคซีนผ่านทั้ง 2 ช่องทางดังกล่าวสามารถจองผ่าน อสม.ใกล้บ้านได้ โดยวัคซีนโควิด-19 นั้นจะช่วยเกิดภูมิคุ้มกันหมู่และช่วยให้เศรษฐกิจกลับมาฟื้นตัวได้อีกครั้ง